CELEX: 32019R0401
Language: et
Date: 2018-12-19 00:00:00
Title: Komisjoni delegeeritud määrus (EL) 2019/401, 19. detsember 2018, millega muudetakse määrust (EL) nr 389/2013 liidu registri loomise kohta (EMPs kohaldatav tekst)

14.3.2019   
               
               
                  ET
               
               
                  Euroopa Liidu Teataja
               
               
                  L 72/4
               
            
         KOMISJONI DELEGEERITUD MÄÄRUS (EL) 2019/401,
         19. detsember 2018,
         millega muudetakse määrust (EL) nr 389/2013 liidu registri loomise kohta
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 13. oktoobri 2003. aasta direktiivi 2003/87/EÜ, millega luuakse ühenduses kasvuhoonegaaside lubatud heitkoguse ühikutega kauplemise süsteem ja muudetakse nõukogu direktiivi 96/61/EÜ, (1) eriti selle artikli 19 lõiget 3,
         ning arvestades järgmist:
         
                     (1)
                  
                  
                     Registrisüsteem tagab direktiivi 2003/87/EÜ, Kyoto protokolli ja otsuse nr 406/2009/EÜ kohaselt kehtestatud ELi heitkogustega kauplemise süsteemi (ELi HKS) raames toimuvate tehingute täpse arvestuse.
                  
               
                     (2)
                  
                  
                     Vajaduse korral ja nii kaua kui see on vajalik ELi HKSi keskkonnaalase terviklikkus kaitsmiseks, ei või õhusõiduki käitajad ega muud ELi HKSi kuuluvad ettevõtjad kasutada lubatud heitkoguse ühikuid (edaspidi „LHÜd“), mille on eraldanud liikmesriik, kes on Euroopa Ülemkogule teatanud oma kavatsusest Euroopa Liidu lepingu (edaspidi „ELi leping“) artikli 50 kohaselt liidust välja astuda. Pidades silmas ELi lepingu artikli 50 kohaseid läbirääkimisi ja vastavalt direktiivi 2003/87/EÜ artikli 12 lõike 3 punktile a peaks komisjon korrapäraselt hindama, kas liikmesriik võib kasutada LHÜsid, mille suhtes on õhusõiduki käitajate ja muude ettevõtjate kohustused kehtetuks muutumas, seda eriti olukorras, kus liidu õiguse kohaldamine selles liikmesriigis ei ole veel lõppenud või kui on piisavalt kindel, et LHÜde tagastamine toimub õiguslikult täitmisele pöörataval viisil, enne kui aluslepingute kohaldamine lõpetatakse.
                  
               
                     (3)
                  
                  
                     Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu (edaspidi „väljaastumisleping“) eelnõuga, mis lepiti läbirääkijate tasandil kokku 14. novembril 2018, on ette nähtud kehtestada üleminekuperiood ja tagada, et Ühendkuningriigi ettevõtjad täidavad direktiivis 2003/87/EÜ sätestatud kohustused, mis on seotud 2019. ja 2020. aastal tekitatava heitega. Väljaastumislepingu jõustumise korral ei ole enam vaja piirata sellise liikmesriigi poolt nendel aastatel eraldatud LHÜde kasutamist.
                  
               
                     (4)
                  
                  
                     Seepärast ei peaks LHÜsid märgistama alates sellele päevale järgnevast päevast, mil mõlemad lepinguosalised on väljaastumislepingut käsitleva ratifitseerimiskirja nõukogu peasekretärile hoiule andnud.
                  
               
                     (5)
                  
                  
                     Kõnealuse määruse tulemuslikkuse tagamiseks selle kohaldamise ajal tuleks kehtestada asjakohased tehnilised meetmed,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) nr 389/2013 artikli 41 lõikesse 4 lisatakse järgmine tekst:
            
               
                  „4.   Alates sellele päevale järgnevast päevast, mil mõlemad lepinguosalised on väljaastumislepingut käsitleva ratifitseerimiskirja hoiule andnud, ei tähistata 2019. ja 2020. aastaks eraldatud LHÜsid riigikoodiga, kui nendel aastatel tekkivate heitkoguste vastavus direktiivile 2003/87/EÜ on tagatud lepinguga, milles sätestatakse sellise liikmesriigi Euroopa Liidust väljaastumise kord.“
               
            
         
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 19. detsember 2018
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 275, 25.10.2003, lk 32.